בלי מקלות ובלי גזרים

עונשים הם לעולם בלתי יעילים, טען אלפרד אדלר ואכן, ההורים מכירים את טעמה החמצמץ של ה"הצלחה", כאשר הם מכניעים ילד סורר בעזרת עונש או איום. כך הוא מציית מתוך פחד ולומד שכדאי להיות חזק וכוחני.

אורית רוזנבוים מתארת את הדרך הארוכה והמורכבת שבסופה ילדים ערכיים ועצמאיים

בואו נחשוב על עצמנו: אנחנו רוצים להגיע ליעד מסוים, יש לנו מכשיר ג'י-פי-אס, והוא מכוון אותנו: ימינה, שמאלה, בכיכר — צא ביציאה השנייה... אופס! פספסנו את היציאה.

תארו לכם שהמכשיר היה מתחיל לצעוק עליכם, להסביר לכם עד כמה אתם נהגים גרועים, שחוש הכיוון שלכם לקוי ויכולת ההתמצאות שלכם זוועתית. מכשיר ג'י-פי-אס שהיה נוהג כך היה נזרק, כנראה, עוד לפני שהגעתם אל היעד הרצוי. מה עושה מכשיר ג'י-פי-אס מוצלח? הוא מודיע — בלי כעס, בלי לאיים ובלי להעליב: "מחשב מסלול מחדש". עכשיו נחשוב עלינו כהורים.

אנחנו רוצים לקוות שכאשר ילדינו ייצאו לחייהם הבוגרים הם יהיו אנשים אחראיים, עצמאיים ובעלי תחושת ערך עצמי טובה. זוהי המטרה ההורית שלנו. אבל אילו דרכים יקדמו אותנו לעבר המטרה ואילו דרכים ירחיקו אותנו ממנה?

מהו תפקידנו כהורים?

הילדים שלנו נולדים חסרי אונים והאחריות לשלומם מוטלת עלינו. הם תלותיים לחלוטין ואינם יודעים דבר על העולם שלתוכו נולדו. אנחנו, ההורים, אחראים לספק תנאים נאותים להתפתחותם: אהבה וחום, מזון, היגיינה ועוד. אנחנו נקבע מי תהיה המטפלת שלהם, באיזה גן ילדים הם ילמדו, מתי יבלו בג'ימבורי, באיזו שעה ילכו לישון, מה כן ומה לא יראו בטלוויזיה ועם מי ייפגשו אחר הצהריים. תפקיד ההורים הוא להכיר היטב את הילד שלהם, שהוא יחיד ומיוחד, ולעשות התאמה מיוחדת, אישית, כדי להעניק לו את הצרכים הפיזיולוגיים והפסיכולוגיים שלהם הוא זקוק.

כשם שברור לנו שיש ילדים הרגישים לגלוטן, ונקפיד שלא יאכלו מוצרים מקמח חיטה, כך עלינו להכיר גם את הצרכים הפסיכולוגיים שלהם. כל ילד זקוק להורות שונה ומותאמת. ולא רק זאת, בכל יום הוא זקוק למשהו קצת אחר.

מרגע לידתם, תפקידנו להיות קשובים ולזהות מה הם כבר מסוגלים לעשות — ולאפשר להם לעשות זאת בעצמם (להחזיק את הבקבוק, להגיע בזחילה אל הצעצוע, לאכול בעצמם אף שהם כנראה ישפכו ויתיזו, להתלבש בעצמם אף שזה לוקח הרבה זמן...)

לאפשר להם לנסות ולהתנסות. לא לגעור ולא להעניש — אלא לעודד וללוות, תוך שמירה על תחושת הערך שלהם.

לעונש יש רווח?

הורות היא מלאכת אומנות עדינה ומורכבת, הדורשת יצירתיות, גמישות מחשבתית, אחריות והמון אהבה. מושגים אלה לא חיים באותו מרחב עם מושגים כוחניים ומשמרי היררכיה.

ילד אחראי, עצמאי ובעל תחושת ערך טובה יוכל לצמוח במשפחה שלא תעליב אותו, לא תלעג לו כאשר הוא שוגה וגם תעודד, במקום לתגמל. אדלר כתב שעונשים הינם תמיד בלתי יעילים. עונש רק מאשר את תפיסת העולם: "האחרים הם נגדי!" ('אתה וחייך', אלפרד אדלר).נכון, העונש עובד בטווח הקצר. אין שום בעיה להכניע ילדים צעירים, להפחיד אותם, לאיים עליהם ולגרום להם לציית.

האם כל אלה מפתחים אחריות? עצמאות? תחושת ערך טובה?

הורים מענישים ילד כדי "ללמד אותו".יכול להיות שהוא למד שאם לא מכינים שיעורי בית — לא רואים טלוויזיה. הוא ודאי למד דבר נוסף: בעל הכוח הוא הקובע! וכך, אולי הוא יחליט מעתה להכניע את אחיו הקטנים,

אולי הוא יחליט "לקבוע על" חבריו בגן. שפת הכוח בהחלט משכרת. אבל גם משקרת.

לדוגמה, עונשים יעילים בדרך כלל רק בנוכחות המעניש. אם ההורים נמצאים בבית, הילד מתנהג למופת. מגיעה בייביסיטר, והוא הופך את הבית. הילד לא הפנים ערך של שיתוף פעולה, אלא הבין כי בנוכחות ההורה עליו להתנהג יפה כדי להימנע מקבלת עונש.

עונשים גם מחבלים במערכת היחסים. כדי לשתף את הוריו, להתייעץ עימם ולשוחח עימם בגילוי לב, ילד זקוק להרגשה שמקומו מובטח, שהוא חלק מהמשפחה, אהוב ומוערך. הורים אשר מענישים את הילד אינם מאפשרים לו לראות בהם דמות מכילה, שתמיד ניתן לפנות אליה.

הוציאו אותי מהכיתה? לא אספר להורים — כי אני עלול לקבל גם מהם עונש; אם הוריי יידעו שרק אני נכשלתי במבחן — הם יענישו אותי. אולי עדיף לשקר ולספר להם שכמעט כל הכיתה נכשלה?

פרסים או ערכים?

"אם תעשה פיפי בשירותים, תקבל ארטיק". מה המטרה? האם המטרה היא ללמד אותו לעשות פיפי בשירותים, כי כך מתנהלים בחברה שלנו, או ללמד אותו שעל עשיית פיפי בשירותים מגיע לו פרס? נכון, בעזרת פרסים יש סיכוי שהלמידה תהיה מהירה יותר, אבל אין כאן הפנמה של ערך, אלא למידה לצורך קבלת פרס. אפשר לנחש מה עלול לקרות כאשר יום אחד נחליט שהוא כבר לא זקוק לפרס כדי לעשות פיפי בשירותים. ילדים מתוחכמים פשוט יחזרו וירטיבו — כדי לזכות שוב בפרס.

בעוד כמה שנים הוא ינהג ברכב. האם נרצה שיעצור באור אדום כדי ששוטר לא יתפוס אותו, או כי יש לשמור על החוק ועל חיי אדם? האם אנחנו מחנכים לעשות או לא לעשות מתוך כבוד לחוקים בחברה, מתוך רצון לקבל פרס/להימנע מעונש?

הבחירה בהקניית ערכים עשויה להיות ארוכה, אך הדרך הקצרה יותר היא לאו דווקא היעילה ביותר. תוך כדי תהליך הפנמת הערכים נשקיע בטיפוח היחסים. למידת ערכים והפנמתם יהיו תהליך ארוך יותר, מורכב יותר ועמוק יותר מאשר תהליך של עיצוב התנהגות המתמקד בתוצאה.

לשכר ולעונש יש מחיר?

"אם תשטוף את האוטו, תקבל עשרים שקל". ואם אוריד צלחת מהשולחן — כמה אקבל? ואם לא מקבלים כאן פרסים על הורדת צלחות מהשולחן — אני לא מוריד!

דמיינו בית שבו על המקרר תלוי מחירון המפרט את התשלום שיקבל הילד עבור החלפת מצעים, צחצוח שיניים, השארת הודעה להורה. עונשים ופרסים הם אותה גברת בשינוי אדרת. שכר ועונש הם דרכי חינוך אשר גורמות לילד לסמוך על מישהו אחר בקביעת המותר והאסור, תוך ציפייה לתגמול: עשית מעשה טוב — תקבל פרס. עשית מעשה רע— תיענש.

אלה שיטות המעכבות את התפתחותו של שיקול דעת עצמאי ואחראי.

ועוד דבר: האם תגמולים כאלה, של פרס ועונש, יוצרים אווירה נעימה? מה אתם מעדיפים — לגדל ילדים צייתנים, או שמא אתם רוצים לגדל ילדים אחראיים ועצמאיים?

ילדים אחראיים ועצמאיים לא תמיד יעשו בדיוק מה שאתם רוצים — הם הרי חושבים בעצמם ובוחרים בעצמם. אולם ככל שהיחסים יהיו טובים יותר, גדלים הסיכויים שילדים עצמאיים יביאו בחשבון את העמדות ואת ההעדפות שלכם.

כאשר ברור לנו כיצד צריך להתנהל, אין צורך בעונש ואין צורך בפרס. ילדים שגדלים בבתים שומרי כשרות יודעים מצוין איזו כפית להכניס לכיור הבשרי ואיזו כפית לכיור החלבי. כך מתנהגים ההורים כך מתנהגים גם הילדים. דוגמה אישית וערכים ברורים מהווים תשתית להתנהלות ברורה.

כאשר המסרים ברורים, הגיוניים ומושתתים על ערכים, הילד יודע: ככה אני עושה וככה אני לא עושה. אין צורך בפרסים, אין צורך בעונשים. הוא מפנים את הערך.

ממושמע זה טוב?

אם כך, בבואכם לקבל החלטה לגבי דרכי החינוך בביתכם, כדאי לשקול את הרווחים ואת המחירים בציר הזמן: בטווח הקצר — אין ספק, שיטת הפרסים והעונשים עובדת. אתם יכולים לקרוא לילד "ממושמע" או "ילד טוב", אבל כדאי לבדוק למה בדיוק אתם מתכוונים, לילד שעושה תמיד כל מה שאתם רוצים?

התבוננות לטווח הארוך תצביע על המחירים: פגיעה ביחסים בין הילד להורים,התרחקות מהמטרה (אחראי, עצמאי, בעל תחושת ערך טובה).

מקל וגזר נועדו לאילוף חיות. בני אדם יכולים לכונן את מערכות היחסים ביניהם על ערכים של כבוד הדדי ושוויון. ההורים הם בעלי הניסיון — הם המומחים והם האחראים על הובלת המשפחה.

תפקידם של ההורים ליצור עבור בני המשפחה מרחב מוגן. ההורים אחראים על ביטחונם, על בטיחותם ועל בריאותם של בני המשפחה. בתוך המרחב המוגן הזה יש חוקים, יש גבולות המושתתים כולם על ערכים, ובתוכו יהיה גם לכל אחד מבני המשפחה החופש לבחור.